Anno Domini millesimo quadringentesimo vigesimi quinto, statuta sunt haec apud Cistercium in Cisterciensi Capitulo generali. ORATIONES 1.  Pro sanctissimo… *etc. ut in anno* 1419. 2.  Pro serenissimo… *etc. ut in anno* 1424. 3.  Pro burgensibus… *etc. ut in anno* 1401. 4.  Pro pace… *etc. ut in anno* 1416. 5.  Pro felicis et inclitae recordationis dominis quondam nostris dominis Philippo, Ioanne, Carolo ac Carolo regibus Francorum… *etc. ut in anno* 1401. [DIFFINITIONES GENERALES] 6.  Pro debitis persolvendis et aliis communibus… *ut in anno praec. n° 8*. 7.  Editas anno praeterito in generali Capitulo diffinitiones et singulas ratificat et confirmat praesens Capitulum et approbat. [DIFFINITIONES SPECIALES] 8.  Abbatibus de Monte Sanctae Mariae, de Altacumba, de Alpibus, de Stamedio, de Alto Cristo, de Sancto Sulpitio, de Chassania, de Bonomonte, de Tela, de Altaripa, mandat et praecipit Capitulum in virtute salutaris obedientiae et sub excommunicationis et depositionis poena, quatinus infra proximum festum Omnium Sanctorum quilibet eorum mittat ad studium Parisiense unum scolarem, cum bursa et provisionibus debitis et opportunis. 9.  Abbates de Monte Sanctae Mariae et de Bullione citat generale Capitulum ad comparendum personaliter in proximo futuro generali Capitulo, responsuros ad obiicienda eisdem per Ordinis promotorem. 10.  Domino Morimundi committit generale Capitulum, quatinus si repererit fore obligatum vel aliqualiter teneri abbatem de Escureyo Henrico de Xaussuris, ad satisfactionem plenariam viriliter coerceat et compellat per censuram Ordinis, auctoritate Capituli memorati. 11.  Abbati de Escureyo praecipit et mandat generale Capitulum, quatinus non obstante quod frater Ioannes Martini, monachus suus absque eiusdem licentia ordinem presbyteratus obtinuerit, consensu tamen patris abbatis per ipsum obtento, propter quod praedictus abbas de Escureyo dictum fratrem Ioannem celebrare minime patitur, ipsum fratrem amodo sicut et alios conmonachos missam cantare permittat, nec in aliquo hac de causa impediat seu inquietet. 12.  Abbati de Bello loco regis in Anglia, s. th. pr., generale Capitulum committit plenariam potestatem et mandatum reformandi, visitandi et corrigendi studium Oxoniense, Lyncolniensis dioecesis, et compellendi per censuras Ordinis omnes et singulos abbates ad mittendum scolares ad dictum studium, iuxta formam et tenorem statutorum felicis recordationis domini Benedicti Papae XII. 13.  Abbatibus de Bello loco regis et de Thama praecipiendo committit Capitulum generale, quatinus inquirant et diligenter se informent, si sit expediens monasterio de Gratiis iuxta turrim Londinensem, quod silvae non caeduae ab ipso monasterio plurimum distantes vendantur, aut quod nativi eiusdem monasterii manumittantur. Et si eis videatur commodum et utile, eidem monasterio de Gratiis huiusmodi venditiones et manumissiones fieri, tunc licentient praedictum abbatem de Gratiis ut silvas huiusmodi vendat, et nativos manumittat auctoritate Capituli generalis, dummodo pecuniae inde provenientes in utilitatem praefati monasterii de Gratiis convertantur. 14.  Abbati de Roseriis mandat et praecipit in virtute salutaris obedientiae et sub poena excommunicationis et depositionis Capitulum generale, quatinus fratrem Nicolaum de Altomonte, religiosum suum et studentem in collegio Sancti Bernardi Parisius, dispositum ad accessionem scientiae salutaris, et gradus in ea recipiendi, et etiam ordinatum ad lecturam ordinariam bibliae in eodem studio anno futuro peragendum, non revocet a dicto studio sine mandato speciali dicti Capituli, quinimo sibi de bursa competenti et necessariis provideat secundum statuta tam felicis memoriae domini Benedicti XII, quam Ordinis et Capituli generalis. 15.  Per generale Capitulum alias habilitatus ad omnes status, gradus Ordinis legitimos, abbatiatu dumtaxat excepto, frater Ioannes de Pullencuria, monachus Clarifontis, gratiam ampliando etiam ad abbatialem dignitatem admitti valeat, si sua merita suffragentur, praefatum Capitulum generale permittit. 16.  Petitionem abbatis Frigidi fontis annuens Capitulum generale pro fratre Ioanne Cogolli, monacho professo monasterii Populeti nunc existente in dicto monasterio Fontis frigidi, attenta dispensatione eidem facta per reverendissimum patrem dominum cardinalem de Fuxo, legatum domini nostri Papae, audita etiam corporis eius infirmitate ac debilitate, ut remaneat dictus frater in dicto monasterio Fontis frigidi conceditur per dictum Capitulum generale. 17.  Dominis de Firmitate, de Claravalle, et de Maceriis et de Clarofonte monasteriorum abbatibus committit generale Capitulum, quatinus omnes et singulas personas Ordinis, quas in quibusdam pecuniarum summis aut rebus aliis repererint obligari monasterio Cistercii, ad satisfaciendum compellant auctoritate memorati Capituli viriliter et debite, in ipsius Capituli et totius Ordinis plenaria potestate. 18.  Ad idem pro domino Claraevallis, domino Morimundi et abbati de Theoloco committitur per Capitulum generale. 19.  Ad idem pro domino Morimundi, de Bellavalle, de Theoloco et de Clarofonte. 20.  Ad idem pro abbate de Bolbona, de Cadunio et de Gimundo monasteriorum abbatibus et eorum cuilibet. 21.  Ad idem pro abbate Theoloci, dominis de Claravalle, de Morimundo, et abbatibus de Caroloco et de Clarofonte. 22.  Ad idem pro abbate de Dulcivalle, de Caroloco et de Clarofonte monasteriorum abbates et eorum cuilibet. 23.  Dispensatur misericorditer per generale Capitulum cum fratre Petro Darpenans, monasterii de Bithania expresse professo, qui per spatium unius anni cum dimidio per saeculum vagando, habitu regulari deposito, damnabiliter apostatavit, et postmodum voluntarie rediens poenitentiam sibi propter hoc iniunctam humiliter et devote peregit, ut hoc non obstante ad omnes actus, gradus, cum honoribus legitimis admittatur, nihilominus abbatiatus honore secluso. 24.  Ad idem fiat pro fratre Hymberto de Dombenoy, dicti monasterii de Bithania professo, qui apostatavit ab Ordine bina vice quasi per spatium unius mensis, non tamen habitu regulari derelicto. 25.  Domino Morimundi committitur per generale Capitulum, ut quamcitius poterit ad monasterium Lapidis Sancti Michaelis personaliter accedens, inquirat diligenter an venditio facta per abbatem et conventum de quadam grangia vocata Resin, sit ipsi monasterio utilis et fructuosa ; et quidquid super hoc repererit, sequenti anno referat Capitulo generali. 26.  Ad supplicationem et requestam abbatis et conventus de Volkerode committitur per generale Capitulum domino Morimundi, quatinus inquirat diligenter, an dicti abbas et conventus possint locare aliqua bona in emphiteosim perpetuam, et super hoc intentionem suam notificet anno futuro Capitulo generali. 27.  Reformationem omnium et singulorum monasteriorum tam virorum quam mulierum Ordinis nostri in regnis Daniae, Sueciae, et Norvegiae, ac receptionem contributionum committit generale Capitulum abbati de Sora per immediate sequentes sex annos. Eidem de Sora praecipiens et iniungens… *etc. ut in forma consueta*. 28.  Commissionem reformationis et contributionum receptionis in provincia Viennensi et dioecesi Caminensi, alias concessam fratri Helmano tunc abbatis monasterii Doberanensis, fratri Bernardo nunc abbati eiusdem loci continuat generale Capitulum, et in suo toto tenore durare vult et decernit per sex annos continuo secuturos. 29.  Ad idem abbati de Clara tumba pro abbatibus de Polonia et de Slesia. 30.  De Puro campo et de Novocampo monasteriorum abbatibus committit Capitulum generale, quatinus se diligenter informent an expediat monasterio Dobrinensi certas villas, eidem monasterio pertinentes in partibus Slaviae situatas, videlicet Tessenove, Glyn et Czerghelin, transmutari in alia bona eidem monasterio proquinquiora et utiliora, et quidquid repererint, per suas patentes litteras sequenti referant Capitulo generali. 31.  Abbati de Bonavalle Ruthenensi mandat et districte praecipit in virtute salutaris obedientiae et sub excommunicationis latae sententiae poena generale Capitulum, quatinus summa 64 librarum turonensium parvorum, quam dicitur de resta receptae per eum factae de subsidio Constantiensi, sicut patet per computationem per eum habitam cum abbate Vallisbenedictae, tradat et solvat indilate abbati de Bolbona. Insuper informet eumdem de Bolbona de solutione contributionum a decem annis citra per idem Capitulum impositarum, et sibi solvat terminis praefigendis per eumdem de Bolbona, quem solum et in solidum huiusmodi contributionum receptorem in illis partibus constituit et ordinat Capitulum memoratum, quidquid per legitimum computum apparebit ipsum de Bonavalle ratione praedictarum contributionum debere. 32.  Abbati Bonaecumbae mandat generale Capitulum et praecipit in virtute salutaris obedientiae et sub excommunicationis latae sententiae poena, quatinus de contributionibus per dictum monasterium Bonaecumbae debitis et soluti a 15 annis citra, et de quota sua subsidii quondam per ipsum Capitulum impositi pro sumptibus ambassiatorum Ordinis ad generale Concilium Constantiense destinatorum, computet gratiose cum abbate de Bolbona, quem ad hoc specialiter deputat et ordinat dictum Capitulum in plenaria potestate, et eidem solvat fideliter quidquid de praedictis reperietur per ipsum monasterium Bonaecumbae deberi. 33.  Abbatissae de Nonenca mandat Capitulum generale sibique praecipit in virtute salutaris obedientiae et sub excommunicationis latae sententiae poena, quatinus indilate solvat abbati de Bolbona vel eius certo mandato summam sibi impositam de subsidio per idem Capitulum ordinato quondam, pro via Concilii Constantiensis. 34.  Abbatibus de Silvalata in Biennio et de Orles, Burdegalensis dioecesis, mandat generale Capitulum et praecipit in virtute salutaris obedientiae et sub excommunicationis latae sententiae poena, quatinus de contributionibus per ipsorum monasteria debitis et solutis a 15 annis citra gratiose computent cum abbate Pontisalti, et ei solvant quidquid per eorum monasteria de praedictis contributionibus reperietur esse debitum. 35.  Capitulum generale ordinat et decernit quod frater Simon de Montigneyo, abbas monasterii Pontis tieffredi, non obstante quadam electione quae dicitur facta fuisse de persona sua ad monasterium de Villerio per eum acceptata, ad dictum monasterium Pontis thieffredi redeat, et administrationem eius exerceat ac ut prius possideat et gubernet. 36.  Committitur per generale Capitulum fratri Boygne, abbati de Sancto Benedicto in Menterna, nunc vero electo et confirmato per generale Capitulum in abbatem monasterii de Clarocampo, quatinus absolvat abbatem et monachos monasterii de Walkenrode a sententia excommunicationis quam incurrerunt pro et ex eo quod sacramenta ecclesiastica sine curatorum licentia ministrarunt, in quadam grangia dicti monasterii saecularibus personis, et super irregularitatis nota exinde contracta, misericorditer auctoritate dicti Capituli dispensat per se vel per alium ab eo substituendum. 37.  Generale Capitulum committit patri abbati monasterii monialium Keyzerbuchen, Leodiensis dioecesis, quatinus super transitu sororis Elisabeth de Hurne, professae dicti monasterii de Keyzerbuchen, ad monasterium de Burbach, Coloniensis dioecesis, si sibi visum fuerit, dispensat et licentiam conferat, auctoritate dicti Capituli generalis. 38.  Abbati de Claritate committit generale Capitulum, quatinus fratrem Philippum monachum suum, super iniectione manuum violenta et sanguinis effusione in quemdam clericum saecularem et in loco sacro, absolvere, parte laesa contentata. 39.  Ad idem committitur abbati Cariloci pro fratre Guillelmo de Mosturelle, monacho suo, super iniectione manuum violenta in presbyterum saecularem, citra tamen sanguinis effusionem. 40.  Electionem factam de persona fratris Ioannis de Bruxella, s. th. pr., dudum abbatis de Crista ad monasterium Theoloci, generale Capitulum approbat, ratificat et confirmat. 41.  Abbati Veteris montis committitur, quatinus si sibi visum fuerit, licentiam conferat sorori Dorotheae Coelzarche sibi immediate subiectae, ad aliud monasterium paris aut arctioris observantiae transeundi. 42.  Conceditur abbati de Lapide Sancti Michaelis, quatinus omnes et singulas personas suum monasterium in die dedicationis visitantes participes efficiat omnium bonorum spiritualium, quae fiunt in suo monasterio antedicto. 43.  Abbatibus de Doberan, de Purocampo, de Novocampo et de Hyddenze concedit generale Capitulum, ut omnes regulares personas eisdem immediate subiectas, in foro conscientiae semel tantum absolvere valeant ab omnibus casibus eidem Capitulo reservatis, et super irregularitatibus cum eis, ut posset idem Capitulum, dispensare. Quod insuper quilibet eorum confessorem idoneum de Ordine possit eligere, qui cum eo semel etiam tantum dispenset et eum absolvat auctoritate memorati Capituli, sicut posset Capitulum antedictum. 44.  Ad idem abbatibus de Campo, de Veterimonte, de Heysterbach, de Loco Sanctae Mariae. 45.  Abbatibus de Veterimonte et de Loco Sanctae Mariae, Coloniensis dioecesis, committit generale Capitulum, quatinus de et super querela vel discordia mota vel movenda inter abbatissam ad Ortum Sanctae Mariae infra muros, Coloniensis dioecesis, et sororem Dorotheam alias professam in eodem monasterio, nunc autem in monasterio ad Martyres, se diligenter informent, et veritate comperta faciant partibus, auctoritate totius Ordinis, iustitiae complementum. 46.  Capitulum generale cum fratribus Waltero Linthacher et Conrado Erelweclz, sacerdotibus et monachis professis monasterii Fontis salutis, de et super contagio carnis convictis, si et in quantum iuxta formam Ordinis emendati fuerint, ut asseritur, super restitutione gradus dispensat et concedit, ut ad omnes actus legitimos, administrationes ac dignitates Ordinis, citra dignitatem abbatialem, promoveri possint et admitti. 47.  Ad idem cum sorore Valpulga Gosdofferin, moniali monasterii Felicis portae, quae de puerperio convicta fuit olim semel. 48.  Attentis magnis et multiplicibus viarum periculis, excusantur ab accessu ad praesens generale Capitulum omnes et singuli abbates, qui ad praesens Capitulum non fuerunt. 49.  Dominis Claraevallis, Mortuimaris, Theoloci et de Bolbona committitur per generale Capitulum, quatinus secundum deliberata per Diffinitores ipsius Capituli circa factum monasterii de Villerio Metensi, diffinitionem ordinent iuxta discretionis suae arbitrium, substantia non mutata. 50.  Quia frater Antonius Bonifacii, abbas monasterii Silvaecanae, Aquensis dioecesis, ipsum monasterium diruptum et desertum repererit et recepit, et ob hoc deficientibus redditibus, tam pro sui sustentatione quam etiam pro negotiorum et causarum ipsius monasterii procuratione et prosecutione, a nonnullis mutuo subventionem recipere oportuit, cuius causa nunc timet verisimiliter a creditoribus vexari ; eapropter generale Capitulum de paupertate ipsius monasterii sufficienter informatum cupiens litium anfractus et expensarum detrimenta eidem monasterio vitare, dicto abbati Silvaecanae super hoc remedium postulanti ordinat et concedit, ut aliqua de bonis ad idem monasterium pertinentibus possit impignorare seu locare, etiam pro futuro tempore usque ad summam 150 librarum, de quibus valeat suis creditoribus satisfacere, sibi et monasterio subvenire. 51.  Quoniam monasterium Vallis sanctae, Aptensis dioecesis, propter guerrarum turbines et mortalitatum pestes diruptum, destructum et dehabilitatum dudum cum vacaret, per reverendissimum in Christo patrem dominum Cisterciensem, generalis Capituli Ordinis Cisterciensis plenaria auctoritate fungentem, unitum, annexum et incorporatum extitit monasterio Silvaecanae, Aquensis dioecesis, etiam eisdem causis depaupertato, cui immediate dictum monasterium Vallis sanctae suberat ; eapropter praefatum generale Capitulum, auctoritate Sanctae Sedis Apostolicae, ex privilegio super hoc sibi concesso, praetactam unionem, annexionem et incorporationem ac executionem per abbatem Sinaquae inde factam approbat, ratificat et confirmat, et si et quantum opus est de novo unit, annectit et incorporat, decernans propter huiusmodi unionem, contributionum quotam monasterium Silvaecanae contingentem augeri non debere, approbansque et confirmans provisionem de ipsis monasteriis fratri Antonio Bonifacii, baccalario in decretis, factam tamquam iustam et condignam. 52.  Visis et diligenter examinatis processibus per abbatem Morimundi factis contra fratrem Ioannem de Gibertovillari, abbatem monasterii de Villerio, Metensis dioecesis, et omnibus pro utraque parte productis et exhibitis in praesenti Capitulo, declarat ipsum Capitulum praefatum fratrem Ioannem dicti monasterii Villeriensis abbatem potuisse rationabiliter et debuisse ac posse deponi, et ex verisimilibus coniecturis formidat ipsum Capitulum, ne si dictus frater Ioannes in dicto monasterio maneat abbas, ad extremae desolationis ruinam spiritualem et temporalem in brevi deveniat ipsum Villeriense monasterium, quod avertat Omnipotens, iam, proh dolor ! nimis desolatum, quibus non obstantibus illustrissimo principi domino duci Lotharingiae ac marchioni quantum potest complacere cupiens ipsum Capitulum, ob ipsius contemplationem consentit, quod si omnino placeat eidem principi praefatum fratrem Ioannem manere abbatem dicti Villeriensis monasterii, exonerat tamen dictum Capitulum quoad hoc conscientias suas ; si autem gratum sit memorato principi, quod idem frater Ioannes abbatui eiusdem Villeriensis monasterii cedat et renuntiet, attentis periculis imminentibus et merito formidandis, concedit saepedictum Capitulum quod praefatus princeps serenissimus nominet quemcumque monachum vel abbatem nostri Ordinis, quem ad regimen vel abbatiatum supradicti monasterii Villeriensis iudicaverit idoneum, et quod abbas eiusdem Ordinis quicumque per ipsum principem requirendus, vel quem princeps, ad hoc duxerit eligendum, illum quem nominabit ipse princeps auctoritate supradicti Capituli et totius Ordinis instituat abbatem saepius repetiti monasterii Villeriensis, observatis in hoc quantum fieri poterit apostolicis et ipsius Ordinis regularibus institutis. Memoratum vero fratrem Ioannem, ob tanti principis reverentiam, habebit praefatum Capitulum opportunis temporibus et loco gratiosius et favorabilius recommissum, eidem generosissimo principi supplicans humillime praefatum Capitulum, quatinus oratores suos abbatem, conventum et monasterium Morimundi super ista materia dignetur habere benigniter excusatos et in suis necessitatibus commendatos, dictoque abbati Morimundi, cum requiret, audientiam concedere gratiosam. 53.  Pro reformatione studii Tolosani, ut statutum felicis recordationis domini Benedicti Papae XII irrefragabiliter observetur, et Ordo ipse deinceps magis polleat et illustretur doctoribus, committit generale Capitulum domino abbati de Bolbona, quatinus omnes et singulos abbates Ordinis, maxime quibus facultas suppetit, et qui iuxta praetactum statutum ad dictum studium mittere tenentur, per omnes poenas et censuras Ordinis et alias quascumque iuris et iustitiae vias compellat ad mittendum ibidem, et quos idem de Bolbona dicto studio aptiores et magis idoneos invenerit, illos cum sufficienti a proprio monasterio provisione illuc per easdem censuras mitti faciat et compellat. 54.  Domino Morimundi committit generale Capitulum potestatem et auctoritatem plenariam omnia et singula monasteria suae generationis, tam mediate quam immediate sibi subdita, in quibuscumque regnis et dominiis Allemanniae, Hungariae et Poloniae, ac provinciis earumdem partium et Bisuntina, cuiuscumque sexus existant, per immediate sequens biennium reformandi, abbates et abbatissas eorumdem monasteriorum, si sua requirant demerita durante praedicto termino destituendi et instituendi, corrigendi personas regulares universas in praedictis locis, et earum confessiones audiendi, ipsasque absolvendi ab omnibus casibus Capitulo reservatis ; et generaliter omnia et singula circa praedicta faciendi quae faceret Ordo totus, cum potestate unum vel plures substituendi, et iterum revocandi qui in omnibus et singulis praedictis consimilem habeat seu habeant potestatem. Insuper in dictis locis et monasteriis contributiones recipiendi, et ab aliis per ipsum Capitulum deputatis collectoribus collectas sibi tradi faciendi, durante termino supradicto. 55.  Generale Capitulum mandat et praecipit abbatissae Sancti Remigii prope Rochefort, quatinus det seu conferat sorori Mariae de Boyn moniali suae quittantiam professionis et licentiam in alio monasterio eiusdem Ordinis profitendi, dummodo illud aliud subdatur immediate domino Cistercii, alioquin si abbatissa et has quittantiam et licentiam conferre noluerit, generale Capitulum sibi confert easdem. 56.  Super petitione abbatis et conventus Caesariensis de licentia vendendi res immobiles usque ad valorem 2000 florenorum, datur per generale Capitulum inspector dominus Morimundi, cui committitur ut de hac materia se diligenter informet, et in futuro proximo generali Capitulo referat quod invenerit. 57.  Domino abbati de Populeto committit generale Capitulum, quatinus per omnes censuras Ordinis et alias quascumque iuris et iustitiae vias compellat viriliter de Sanctis Crucibus et de Petra monasteriorum abbates, quod fratres Guillelmum Blanci, in sacra theologia licentiatum, et Petrum Petry de Mora in eadem sacra theologia praesentatum, in studio Tolosano retineant cum provisione sufficienti usque ad magisterium inclusive, praesertim attento quod qui diu laudabiliter in scolastici exercitii currerunt studio, illos ab adeptione bravii prohiberi non congruat, et quod Ordo ipse summe talibus opus habet. 58.  Cum fratre Iacobo de Sampiniaco, monacho monasterii de Gardo, dispensat generale Capitulum super periurio, vult et decernit quatinus sibi hac de causa nil obsistere quominus ad omnes actus legitimos, status, voces et dignitates etiam abbatiali inclusa promoveri valeat et assumi. 59.  Accensuationem annuam et perpetuam, seu donationem in emphiteosim cuiusdam domus sitae Lingonis, factam per abbatem et conventum monasterii Theoloci, ipsum generale Capitulum tamquam utilem dicto monasterio approbat et confirmat. 60.  Accensuationem seu donationem ad vitam quorumdam molendinorum de Rozeriis super Karum, factam per abbatem et conventum monasterii de Pratea permittit et concedit, secundum statuta Ordinis, ipsum Capitulum generale. 61.  Mandat, praecipit in virtute salutaris obedientiae et iniungit generale Capitulum abbati Signiaci, quatinus coabbatem suum Vallis Sancti Lamberti inducat, et si fuerit opus, auctoritate Capituli generalis compellat, ut pecunias quas exponere et expendere deberet, tenendo per annum praesentem et futurum Parisius unum scolarem, fratri Werico dicti monasterii Vallis Sancti Lamberti, religioso in sacra theologia baccalario formato, et de propinquo, annuente Deo, licentiato tradat et deliberet, excusationibus quibuscumque postpositis, medietatem infra proximo futuram Resurrectionis Dominicae solemnitatem, et aliam medietatem per duos menses ante suam aulam, in suarum expensarum aliquale relevamen. Quod si fecerit dictus abbas Vallis Sancti Lamberti, eum et eius monasterium de mittendo scolare ad studium Parisiense duobus dictis annis habemus et habebimus benigniter excusatum. 62.  Abbatissae de Lintris mandat et districte praecipit in virtute salutaris obedientiae Capitulum generale, quatinus sororem Beatricem de Beringem alias eiusdem loco professam, nunc vero de Marchia, recipiat ad locum suum pristinum et regularem obedientiam sicut ante. 63.  Capitulum generale approbat et ratificat provisionem factam per venerabilem patrem dominum abbatem Claraevallis abbati de Sancto Benedicto in Frisia, de et super abbatia de Clarocampo. 64.  Capitulum generale abbatibus provinciae Coloniensis et praecipue abbatibus Frisiae, quatinus omnibus dominicis et diebus in Ordine praedicabilibus solemniter in assistentia saecularium, excommunicent tamquam fugitivum fratrem Aylebardum occupantem per vim et potentiam saecularium abbatiam Clarocampensem, de qua abbati de Sancto Benedicto in Menterna solemniter et iuxta Ordinis instituta per venerabilem patrem dominum Claraevallis est provisum. 65.  Capitulum generale concedit abbati de Sancto Benedicto in Menterna fructus, proventus et emolumenta grangiae dictae in Commelo, spectantis ad monasterium Clarocampense, cuius ipse est verus abbas, quamvis propter proterviam et rebellionem fratris cuiusdam Aylebardi, de Ordine sancti Benedicti, sedem dictae abbatialis dignitatis occupantis, realem nondum habere poterit possessionem, invocato ad hoc, si opus fuerit, auxilio brachii saecularis. 66.  Capitulum generale concedit abbati de Sancto Benedicto in Menterna auctoritatem semel et tantum unica vice audiendi omnium utriusque sexus personarum regularium, tam abbatum quam supradictorum partium Frisiae et trium prioratuum, videlicet Yslesteen, Sibekelo et Vearmonda cum monasteriis sanctimonialium in Yesse et Assen, confessiones auctoritate Capituli generalis, et absolvendi eos etiam in casibus Capitulo reservatis, et super irregularitatis nota dispensandi, et quod idem abbas sibi in consimili forma valeat eligere confessorem de Ordine. 67.  Capitulum generale concedit abbati de Sancto Benedicto auctoritatem visitandi, corrigendi et reformandi utriusque sexus monasteria Frisiae et ab eis dependentia, in plenaria Ordinis potestate. 68.  Ad supplicationem abbatis de Campo, Coloniensis dioecesis, Capitulum generale concedit abbati de Sancto Benedicto auctoritatem reformandi et sibi cooperandi in reformatione monasterii sanctimonialium in Honope prope Daventriam, ipsi abbati de Campo immediate subiecti, cum ipse abbas Campensis idem monasterium sicut voto gerit propter potentiam consanguineorum et amicorum monialium dicti monasterii, sub quorum manibus curiae et grangiae monasterii Campensis firmatae sunt, sine assistentia et auctoritate Capituli generalis reformare nequit. 69.  Capitulum generale revocat diffinitionem anno Domini 1423 editam de et super esu carnium, abbatibus et praesidentibus auctoritatem dispensandi cum monachis et conversis continue in grangiis degentibus tribuente, quia multi vigore illius diffinitionis in scandalum Ordinis metas excedunt. 70.  Capitulum generale committit abbatibus de Campo et de Sancto Benedicto in Menterna, quatinus illa quae non serviunt devotioni priorum et fratrum monasteriorum in Yslesteen, Sibekelo et Warmunda novellae plantationi et Ordini Cisterciensi nuper incorporatae, quae continentur in diffinitionibus et libris Ordinis, et non sunt magni ponderis propter removendum scrupulum, tollent, et si quae magis viderint eorum deservire devotioni quae non sunt contra Ordinem, ea auctoritate Capituli generalis approbent, in quibus Capitulum dictorum abbatum onerat conscientias, et dicta monasteria nondum ad quotas contributionum taxata propter eorum exilitatem et novitatem Capitulum generale quomodolibet taxat ad duos florenos boni auri et iusti ponderis, quolibet anno quantacumque etiam quota fuerit pro contributionibus imposita. Et committitur dictis abbatibus de Campo et de Sancto Benedicto in solidum, ut si fratres monasteriorum in Sibekelo et Yesse aliquas pecias praediorum minus utilium poterint in utilius commutare, quod auctoritate Capituli imponant quibuscumque constitutionibus in contrarium editis non obstantibus. 71.  Capitulum generale committit abbatibus de Florido campo et de Sancto Bernardo, partium Frisiae, ut inducant conventuales, moneant caritative et praecipiant auctoritate Capituli generalis, quatinus fratri Wiardo, monacho et sacerdoti ibi professo, quem miserabiliter excaecaverunt, in vitae necessariis sicut alteri monacho, ne in scandalum cleri et opprobrium Ordinis ostiatim invenire (*sic*), provideant. 72.  Capitulum generale dispensat cum fratre Ioanne, converso Scolae Dei, qui in scandalum Ordinis habitum religionis Cisterciensis vagatur per mundum, et non est aliquo modo reducibilis ad suum monasterium propter odium capitale quod concepit adversus suum abbatem, quod licite transire poterit ad aliud monasterium paris vel arctioris observantiae, ubi voluntarios invenerit receptores. 73.  Capitulum generale committit priori monasterii in Sibekelo, patri monasterii sanctimonialium in Yesse, quatinus auctoritate Capituli generalis, si alias sibi visum fuerit expediens, dispenset cum sorore Yvocla, conversa dicti sanctimonialium monasterii in Yesse, quod non obstante quod habitum conversae receperit, si alias poterit addiscere litteras, in sanctimonialem recipiatur. 